Eden Game Farm wil 10 ollies na Pakistan uitvoer - Omgewing - Republikein
Monday, June 01st, 18:24:18
Eden Game Farm wil 10 ollies na Pakistan uitvoer
'Namibië ondersteun nie dieretuine'
14 October 2019 | Omgewing
Francoise Steynberg - Die ministerie van die omgewing en toerisme het bevestig dat 'n aansoek van Eden Game Farm in die Grootfontein-distrik ontvang is om tien olifante na Pakistan uit te voer.
“Die aansoek sal volgens ons wette en beleide oorweeg word. Ons sal ook die huidige regulasies van die Konvensie op die Handel in Bedreigde Spesies (Cites), spesifiek oor die handel in lewende olifante, oorweeg,” het die woordvoerder van die ministerie, mnr. Romeo Muyunda, Vrydag gesê.
“Ek ontken enige berigte dat Namibië ingestem het om die uitvoerpermit goed te keur.”
Muyunda het gesê Namibië se bewaringsbeginsels sal ook oorweeg word, “want ons keur nie wilde diere in aanhouding goed nie en ons ondersteun vir seker nie dieretuine nie”.
In 2017 was daar omstredenheid toe Eden Game Farm, in Sweedse besit, vyf babaolifante tussen vier en agt jaar oud na 'n dieretuin in Dubai in die Verenigde Arabiese Emirate (VAE) wou uitvoer.
Die Pakistanse dagblad The Express Tribune het berig die Lahore-hoërhof het die Punjab Omgewingsbewaringsdepartement beveel om die sertifikaat sonder beswaar uit te reik dat olifante na die Lahore-dieretuin ingevoer word.
Volgens die koerant het die Namibiese regering vroeër 'n permit vir die diere uitgereik, maar die Cites-permit is nie deur die Pakistanse regering uitgereik nie.
“Die kontrakteur was veronderstel om die diere binne drie maande teen 'n bedrag van Rs50 miljoen aan te koop, maar dit is al vier keer weens vertragings uitgestel,” het Punjab se direkteur van wildlewe, mnr. Naeem Bhatti, aan die Pakistanse koerant gesê.
Die Lahore-dieretuin se enige olifantkoei, Suzi, is in Mei 2017 dood en sedertdien is probeer om nog 'n olifant vir die dieretuin te kry. In Mei is berig Pakistan het slegs een Asiese en vier Afrika-olifante oor.
Al vier die Afrika-olifante is in dieretuine in Karachi.
In 'n geskiedkundige ­verkiesing einde Augustus by Cites se 18de beraad (COP18) in Genève, Switserland, is gestem dat die uitvoer van lewende Afrika-olifante na dieretuine gestop word.
Altesaam 46 Cites-lidlande het ten gunste van 'n verbod op die uitvoer van olifante uit Namibië, Zimbabwe, Suid-Afrika en ­Botswana gestem.
1 minuut gelede | Regering